बदला लेने को तैयार होगी भारतीय टीम : कुक  
इंग्लैंड के कप्तान एलिस्टर कुक ने स्वीकार किया कि आगामी एकदिवसीय श्रृंखला में भारत अपनी घरेलू सरजमीं पर बदला लेने के लिए पूरी तरह तैयार होगा।
इंग्लैंड के एकदिवसीय टीम के कप्तान एलिस्टर कुक ने स्वीकार किया है कि आगामी एकदिवसीय श्रृंखला में भारतीय टीम अपनी घरेलू सरजमीं पर बदला लेने के लिए पूरी तरह तैयार होगी।  इंग्लिश टीम अक्टूबर में भारत के साथ पांच एकदिवसीय अंतरराष्ट्रीय मैचों की श्रृंखला खेलेगी। इसके बाद एक ट्वेंटी-20 मुकाबला खेला जाएगा। श्रृंखला का पहला एकदिवसीय मुकाबला 14 अक्टूबर को हैदराबाद में खेला जाएगा। पांचों मुकाबले अलग-अलग शहरों में खेले जाएंगे। ऐसे में कुक के लिए बतौर कप्तान यह बड़ी चुनौती होगी।  समाचार पत्र 'टेलीग्राफ' ने कुक के हवाले से लिखा है, "निश्चित तौर पर भारत में मुश्किल होगी। उन्हें अपने आप को साबित करना है। जाहिर तौर पर परिस्थितियां उनकी मददगार होंगी। मुझे इस बात का शक है कि जिस विकेट पर हम खेलने वाले हैं वहां हरी घास शायद ही हम देख पाएं। वह विश्व चैम्पियन हैं और वे बदला लेने को पूरी तरह तैयार होंगे।"  उल्लेखनीय है कि इंग्लैंड ने हाल में भारतीय टीम को टेस्ट श्रृंखला में 4-0 से हराया था जबकि पांच एकदिवसीय मैचों की श्रृंखला उसने 3-0 से अपने नाम की थी वहीं एक ट्वेंटी-20 मुकाबले में भी इंग्लैंड ने जीत दर्ज की थी।  पत्र के मुताबिक कुक ने कहा, "अब यह हमारे ऊपर निर्भर करता है कि हम वहां की परिस्थितियों से कैसे निपटते हैं और कैसे खेलते हैं। हमारी टीम में कई ऐसे खिलाड़ी शामिल हैं जिन्हें भारत में खेलने का अनुभव नहीं है। उन खिलाड़ियों के लिए वहां सीखने का वहां काफी कुछ होगा।"